Шмат гадоў працуе Валянціна Міхайлаўна Рыбакова метадыстам Мсціслаўскага дома рамёстваў. За гэты час яе рукі паспрабавалі бісерапляценне, вышыўку бісерам і крыжыкам, вязанне, выраб народных лялек-сувеніраў. Ды толькі больш за ўсё яе цягне да саломапляцення. Гэты від беларускага дэкаратыўна-прыкладнога мастацтва захапляе не толькі жанчыну, але і многіх вучняў Капачоўскага вучэбна-педагагічнага комплексу. Дзеці імчацца ў “саламянае царства” і пасля ўрокаў, і ў выхадны дзень. Іх прываблівае і майстэрства Валянціны Міхайлаўны, якое яна перадае сваім навучэнцам, і незлічоныя павер’і і абрады, звязаныя з саломай.